b'\n_START_ARTICLE_\n\xc4\x8copasta sinica\n_START_SECTION_\nTelesne zna\xc4\x8dilnosti\n_START_PARAGRAPH_\n\xc4\x8copasta sinica je velika 11\xe2\x80\x9312\xc2\xa0cm z razponom peruti od 17 do 20\xc2\xa0cm in okvirno te\xc5\xbeo 10-13 g. Zgoraj je rjavo-sive barve, spodaj pa je belkasta, perje okoli vratu je \xc4\x8drne barve. Ima kratek in \xc4\x8drn kljun in rjavo-olivne noge, najbolj pa je prepoznavna po zna\xc4\x8dilnem belo-\xc4\x8drnem koni\xc4\x8dastem \xc4\x8dopu na glavi. Mladi\xc4\x8di so bolj rjavi in nimajo tako koni\xc4\x8dastega \xc4\x8dopa ter \xc4\x8drnega ovratnika.\n_START_SECTION_\nGnezdenje\n_START_PARAGRAPH_\nGnezdi v duplu, ki si ga izdolbe sama v trhel, od gliv na\xc4\x8det les. Samica znese od 4-8 belih jajc z rde\xc4\x8do-vijoli\xc4\x8dnimi pegami, velikosti 16x13 mm, vali pa 13-16 dni. Mladi\xc4\x8di, ki so gnezdomci in valjenci, poletijo v 17-21 dneh. Ima le en zarod v \xc4\x8dasu od meseca aprila do maja.\n_START_SECTION_\n\xc5\xbdivljenjski prostor in navade\n_START_PARAGRAPH_\nHabitat \xc4\x8dopaste sinice obsega ve\xc4\x8dinoma le iglaste in me\xc5\xa1ane gozdove zahodnega Palearktika, pa tudi gorovje Ural. Evropsko populacijo ocenjujejo na ve\xc4\x8d kot 6,1 milijonov gnezditvenih parov, od tega jih je najve\xc4\x8d v Rusiji, \xc5\xa0paniji in Franciji. V osrednji in severni Sloveniji je splo\xc5\xa1no raz\xc5\xa1irjena, vendar nikjer ne dosega velikih gnezditvenih gostot. Biva tudi v parkih in vrtovih._NEWLINE_Prezimi na gnezditvenem obmo\xc4\x8dju, pogosto v paru, ki neredko ostane skupaj vse \xc5\xbeivljenje, ali pa se pridru\xc5\xbei me\xc5\xa1anim klate\xc5\xa1kim jatam drugih sinic. V nasprotju z drugimi sinicami je pevski nabor \xc4\x8dopaste sinice zelo skromen z zanjo zna\xc4\x8dilnim mehkim tril\xc4\x8dkom. Aktivna je le podnevi.\n_START_SECTION_\nPrehrana\n_START_PARAGRAPH_\nTako kot druge sinice se ve\xc4\x8dinoma prehranjuje z \xc5\xbeu\xc5\xbeelkami, pajki, majhnimi pol\xc5\xbei in semeni na tleh in v ni\xc5\xbejih predelih borovih gozdov. Na krmilnico prihaja razmeroma redko.'